Májusban ismét Salgótarjáni Ifjúsági Jazz Tábor | Nógrád-Hont
KitekintőSalgótarjánjazzNemzetközi Dixieland FesztiválSalgótarjáni Ifjúsági Jazz Tábor
Nógrád megyében magas szinten zajló kulturális, művészeti élet van, amelyben képviseltetik magukat a fiatalabb korosztályok is. Néhány éve igényként merült fel a megyében, művészeti iskolákban tanuló, jazz zenét kedvelő növendékek részvételével egy művészeti tábor szervezése, amely szervesen kapcsolódik az évente megrendezésre kerülő Nemzetközi Dixieland Fesztivál eseményeihez.
A kiváló és ismert muzsikusokkal való együtt zenélés felejthetetlen élményt és tanulási lehetőséget jelent a tábor résztvevőinek.
A fiatalok egy pár napos intenzív gyakorlás-tanulás után közel egy órás koncertet adhatnak a 34. Nemzetközi Dixieland Fesztivál keretében, 2018. május 5-én délután, közvetlenül a Visegrádi Gála előtt, Salgótarján Fő terén.
A táborba azoknak a 13-25 éves fiataloknak a jelentkezését várják, akik a jazz iránt érdeklődnek, hangszeren jól játszanak vagy énekelnek és állami, illetve alapítványi művészetoktatási intézményben tanulnak/tanultak.
A tábor oktatóinak a magyar jazz zene kiválóságait, értékes szakmai tapasztalattal és tanítási gyakorlattal rendelkező tanárokat kértek fel a szervezők Gyárfás István és Winand Gábor személyében.
Első alkalommal kapcsolódik a tábor munkájába Csík Adolf művésztanár is, aki a salgótarjáni Váczi Gyula Művészeti Iskola gitár tanszékét vezeti.